
R A P O R T
propunerii legislative pentru modificarea şi completarea Legii nr.196/2016 privind venitul minim de incluziune



În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr.Plx 248/2018 din 23 aprilie 2018, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.196/2016 privind venitul minim de incluziune.

La întocmirea prezentului raport, Comisia a avut în vedere:
· avizul negativ al Consiliului Legislativ (nr.1058/6.12.2017)
· avizul favorabil al Consiliului Economic şi Social (nr.5524/21.11.2017)
· avizul negativ al Comisiei pentru drepturile omului, culte şi problemele minorităţilor naţionale (nr.4c-5/234/09.05.2018)
· avizul negativ al Comisiei pentru administraţie publică şi amenajarea teritoriului (nr.4c-6/196/15.05.2018)
· punctul de vedere, negativ, al Guvernului (nr.445/23.03.2018).

Propunerea legislativă are ca obiect de reglementare  modificarea şi completarea Legii nr.196/2016 în sensul stabilirii obligaţiei de a participa la activităţile serviciilor voluntare pentru servicii de urgenţă, pentru persoanele apte de muncă din familiile beneficiare de ajutor de incluziune, pe perioada plăţii ajutorului.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 30 mai 2018  au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
- d-l Nicea Mergeani – Secretar de Stat, Ministerul Muncii şi Justiţiei Sociale
- d-na Mihaela Grecu – director, Ministerul Muncii şi Justiţiei Sociale
- d-l Mihai Guţă – şef direcţie, Inspectoratul pentru Situaţii de Urgenţă. 

La lucrările comisiei şi-au înregistrat prezenţa 18 deputaţi, din totalul de 22 membri ai comisiei.
Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 18 aprilie 2018.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
	
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
Potrivit art. 2 şi art. 3 din Legea nr. 78/2014 privind reglementarea activităţii de voluntariat în România, voluntariatul reprezintă participarea voluntarului, persoană fizică, la activităţi de interes public desfăşurate în folosul altor persoane sau al societăţii. Astfel, apreciem că voluntariatul presupune păstrarea libertăţii de opţiune şi nu poate reprezenta o obligaţie, iar asocierea voluntariatului cu o activitate imperativă ar duce, în mod cert, la repercusiuni asupra activităţii prestate.
Totodată, trebuie menţionat că serviciile voluntare şi serviciile private pentru situaţii de urgenţă se constituie în baza unor criterii bine definite prin Ordinul ministrului afacerilor interne nr.96/2016, prin care sunt reglementate inclusiv criteriile pe care trebuie să le îndeplinească personalul voluntar în cadrul serviciilor voluntare pentru situaţii de urgenţă.
De asemenea, selecţionarea, promovarea şi facilitarea participării personalului voluntar la acţiunile organizate de autorităţile administraţiei publice locale în cadrul serviciilor de urgenţă voluntare sunt reglementate prin Hotărârea Guvernului nr.1579/2005.

Mai mult, condiţiile de participare, drepturile, obligaţiile şi procedurile care vizează persoanele ce ar urma să sprijine activitatea serviciilor voluntare pentru situaţii de urgenţă prevăzute de iniţiativa legislativă nu trebuie să aducă atingere condiţiilor care au stat la baza avizării serviciului voluntar şi nici să contravină Criteriilor de performanţă privind constituirea, încadrarea şi dotarea serviciilor voluntare şi a serviciilor private pentru situaţii de urgenţă.
Din punct de vedere tehnic, măsurile propuse nu pot fi puse în aplicare întrucât forma prezentată conferă un caracter ambiguu  reglementării, nefiind clar în ce condiţii persoanele vizate au obligaţia de a participa la respectivele activităţi. Din expresia „în condiţiile legii” nu reiese care este legea vizată, întrucât Legea nr.196/2016 nu cuprinde dispoziţii referitoare la activităţile serviciilor voluntare pentru situaţii de urgenţă, iar Legea nr.481/2004 privind protecţia civilă reglementează constituirea serviciilor de urgenţă profesioniste şi voluntare, care cuprind personal şi formaţiuni instruite în specialităţi necesare protecţiei civile.
Un alt act normativ care reglementează organizarea şi funcţionarea serviciilor publice comunitare pentru situaţii de urgenţă este Ordonanţa de urgenţă a Guvernului nr.88/2001, care precizează că serviciile de urgenţă voluntare se constituie ca servicii publice descentralizate în subordinea consiliilor locale, iar personalul trebuie să îndeplinească cerinţele de calificare potrivit standardelor de pregătire şi ocupaţionale pentru profesiile respective. 

	PREŞEDINTE,				SECRETAR,
	Adrian Solomon				Violeta Răduţ
						




Întocmit,
Consilier parlamentar Lidia Vlădescu

